Kannaland Ek het jou size? - Kannaland
Isaac Malebogo lag breed. Sy glimlag ‘n advertensie vir sy vaardigheid. Die hoop tande is nie te koop nie sê hy. Dit is ‘n advertensiefoefie wat koppe laat draai en die karre laat stop waar Isaac se stalletjie op die sypaadjie oorkant Ebenhardt’s in Calitzdorp se hoofstraat staan. En dit werk. Meeste mense wil hoor of hy een het wat hulle net mooi sal pas. En met so hoop tande, lyk dit of die regte stel net wag om gevind te word.
Eintelik is Isaac die meester van die goue tand. Klante kan kies tussen ‘n goue sterretjie of n $ op ‘n voortand, ‘n hele goud tand of die meer diskrete L wat aan die kant en onderkant van ‘n tand aangebring word. Robyne is ook van tyd tot tyd beskikbaar en as jy mooi praat kan jy selfs jou voorletters in goud op jy tande laat aanbring.
Isaac maak selfs valstande reg en doen goue stopsels. En alles word sommer daar op die straat by sy stallegjie gedoen. Isaac verduidelik dat hy die kante van die tentjie afrol vir privaatheid en handskoene gebruik vir hygiene. En boonop verskaf hy ‘n 5 jaar waarborg vir sy werk. Nie slegte waarde as mens in ag neem dat ‘n sterretjie op jou voortand jou net R100 uit die sak sal jaag nie.
Hy is oorspronklik van Polokwane en vertel sy broer is Sello Moloto die Premier van Limpopo. Deesdae is Worcester sy tuiste, maar hy is meestal op die pad en slaan sy stalletjie elke paar weke op in ‘n ander dorp. En alhoewel sy werk gesien kan word in glimlagte oor die hele land, is hy merendeels bedrywig in die Wes en Noord-kaap. Vir die volgende paar maande is die Klein Karoo sy tuiste waarna hy beplan om sy vaardigheid Springbok to te vat.
Kannalanders wat belangstel om diè bekmekanic te ondersteun kan Isaac skakel op 073 746 2841 of ‘n oog oophou vir sy stalletjie.
HOU JY VAN DIE STORIE? TEKEN IN OP ONS NUUSBRIEF!